《送卢少府赴延陵》
唐代·李颀

问君从宦所，何日府中趋。遥指金陵县，青山天一隅。

行人怀寸禄，小吏献新图。北固波涛险，南天风俗殊。

春江连橘柚，晚景媚菰蒲。漠漠花生渚，亭亭云过湖。

滩沙映村火，水雾敛樯乌。回首东门路，乡书不可无。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。